*VEGA og Live Nation præsenterer:*

**Potent EDM-producer balancerer mellem elektronisk og organisk musik**

*Nyd eftersommeren i selskab med den amerikanske producer Gryffin i Lille VEGA den 11. september.*

Den L.A.-baserede DJ, producer og EDM-musiker Dan Griffith, der opererer under kunstnernavnet Gryffin, brød igennem i 2014 og 2015 med remixes af Tove Los ”Talking Body”, Maroon 5s ”Animals” og Years & Years’ ”Desire”.

Med en baggrund som klassisk trænet pianist og guitarist i flere forskellige bands udvisker Gryffin effektivt grænserne mellem elektronisk og organisk musik. Det gør han ved at kombinere elektroniske elementer med live instrumenter som klaver og guitar. Kombinationen giver hans højenergiske og hårdtslående singler et udpræget menneskeligt touch.

Efter at have færdiggjort sin uddannelse som elektroingeniør ved University of Southern California, fordybede Gryffin sig i musikproduktion med udgangspunkt i programmet Ableton:

*“I got started during a really exciting time for electronic music—I remember thinking I’d never heard sounds like that before…”* har Gryffin udtalt. Han har nævnt Skrillex og Avicii som tidlige inspirationskilder: *“It all felt so fresh and new to me, and I wanted to see if I could make music like that too”.*

Han udgav sin officielle debutsingle ”Heading Home” med gæstevokal af australske Josef Salvat i 2016, senere samme år fulgte ”Whole Heart” med The Bipolar Sunshine. I 2017 samarbejdede han med DJ og producer Illenium og sangerinden Daya om den synth-baserede single ”Feel Good”. Den melodiske house-single ”Love in Ruins” sammen med Sinead Harnett samt ”Nobody Compares to You” med Katie Pearlman, gjorde sig begge stærkt bemærket på Billboards Dance Chart. Seneste singleudgivelse fra den foretagsomme producer er den helt nye single ”Winnebago”, som gæstes af Quinn XCII og Daniel Wilson.

Fællesnævneren for samtlige singler fra Gryffins hånd er hypnotiske melodier, massive beats og uimodståelige præstationer fra gæstende vokalister. På scenen skaber den amerikanske producer et uforglemmeligt show, der slører grænserne mellem elektronisk musik og rå liveoptræden.

**Fakta om koncerten:**

Gryffin (US)

Tirsdag d. 11. september kl. 21.00

Lille VEGA, Enghavevej 40, 1674 København V

175 kr. + gebyr

Forsalget starter fredag d. 29. juni kl. 10.00 via vega.dk, livenation.dk og Ticketmaster